Polshadan O'zbekistonga birinchi evakuatsiya samolyoti qachon uchib kelishi ma'lum bo'ldi

Ukrainadan olib o'tilgan O'zbekiston fuqarolarini Polshadan vatanga qaytarish maqsadida “Uzbekistan Airways” samolyotlarining o'tishi uchun havo yo'lagi bilan ta'minlash masalasi hal qilindi. Hozircha birinchi samolyotning O'zbekistonga parvoz qilishi 28 fevral kuniga rejalashtirilmoqda, deb xabar berdi Tashqi ishlar vazirligi rasmiy vakili.
Qayd etilishicha, elchixona tomonidan fuqarolarni Ukrainadan Polsha orqali vatanga qaytarish bo'yicha tizimli ishlar amalga oshirilmoqda. Polsha hududida tashkil etilgan to'planish joyida asosiy qismi yosh bolali ayollardan iborat O'zbekiston fuqarolari uchun sharoit yaratildi. xususan, ko'rpa-to'shak, tibbiy yordam, issiq ovqat berilgan.
27 fevral Toshkent vaqti bilan soat 16:00 ga qadar 110 ga yaqin O'zbekiston fuqarosi “Karchova” nazorat-o'tkazish punkti orqali Polsha hududiga kirgan. Yaqin vaqtda ichida boshqa fuqarolarning ham chegaradan o'tishi kutilmoqda. Shundan so'ng barcha o'zbekistonliklar markazlashgan holda avtobuslarda Katovitse shahridagi aeroportga yetkaziladi.

“O'zbekistonlik diplomatlar “Karchova” nazorat-o'tkazish punkti va Katovitse shahri aeroportida muntazam faoliyat yuritmoqda va fuqarolarning masalalarini hal qilmoqda. Evakuatsiya qilinayotgan barcha yurtdoshlarimiz aeroportda barcha zarur mahsulotlar bilan ta'minlanadi.
Shuningdek, turli sabablarga ko'ra yonida hujjatlari bo'lmagan 30 nafar O'zbekiston fuqarosiga qaytish guvohnomasi zudlik bilan rasmiylashtirib berildi.
Avvalroq Polsha Tashqi ishlar vazirligi O'zbekiston elchixonasining murojaatidan so'ng nihoyatda muhim qarorni qabul qildi: Vatanimizga qaytayotgan O'zbekiston fuqarolari tomonidan hech qanday PZR-sertifikatlarini taqdim etish va Polshaga kirish vizasini rasmiylashtirish talab qilinmaydi”, deyiladi vazirlik axborotida.
Shuningdek, vazirlik vakili O'zbekistonning Polshadagi elchixonasi xodimlari telefon raqamlarini ham ilova qilgan.
Avvalroq Ukrainadagi O'zbekiston fuqarolaridan iborat ikkinchi evakuatsiya guruhi yo'lga chiqqani haqida xabar berilgandi.